Շատ հաճախ եվրոսկեպտիկները հանդես են եկել ազգային պետությունների դիրքերի, նրանց սուվերենության պահպանման օգտին և մտահոգություն հայտնում, որ հետագա ինտեգրացիան կարող է վերացնել պետությունների ազգային ինքնավարության գաղափարը։ Չնայած դրան, եվրոսկեպտիցիզմը չի համարվում առանձին մշակված գաղափարախոսություն։ Տարբեր պետությունների, տարբեր շարժումների ներկայացուցիչներ իրենց դժգոհությունն են հայտնում Միության առանձին ասպեկտների վերաբերյալ։ Տարբեր եվրոսկեպտիկների նպատակները տարբերվում են միմյանցից՝ սկսած Միության կազմից և եվրոգոտուց դուրս գալուց, մինչև Միության վերակազմավորումը։ Այս դեպքում արդեն եվրոսկեպտիկները չեն առաջարկում դուրս գալ Միությունից։ Եվրոսկեպտիցիզմի նոր ալիքը կապված է Համաշխարհային տնտեսական ճգնաժամի և միգրացիայի նոր ալիքի հետ։